钦定古今图书集成/理学汇编/学行典/第131卷 > 诗经 > 《商颂长发》
## 钦定古今图书集成/理学汇编/学行典/第131卷 > 诗经 > 《商颂长发》

帝命不违，至于汤齐。汤降不迟，圣敬日跻。昭假迟迟，
上帝是祗，帝命式于九围。

〈大全〉庐陵彭氏曰：“‘圣敬日跻’，即至诚无息也。”　华谷严氏曰：“‘苟日新，日日新，又日新’，是圣敬日跻之实，即文王之纯亦不已也。”　朱子曰：“‘汤工夫全在敬字上，看来大段是一个修饬底人’。又曰：‘成汤之圣，称其德者’。又曰：‘不迩声色，不殖货利’。又曰：‘以义制事，以礼制心’。又曰：‘从谏弗拂，改过不吝’。又曰：‘与人不求备，检身若不及’。此”皆足以见其自新之实。至于所谓“圣敬日跻”者，则其言愈约而意愈切矣。庆源辅氏曰：“圣敬云者，言汤之敬，乃圣人之敬也。无一毫亏缺，无一息闲断，故能昭格于天，与天为一也。以此观之，则敬之一字，乃入圣之门，而学者成始成终之道可见矣。”